De sidste efterladenskaber fra en romalejr ved Ryparken i København bliver lige nu fjernet.

Den såkaldte Beauvaisgrund ved Ryparken Station i København har i længere tid fungeret som hjem for en flok hjemløse, hovedsagligt fra Rumænien, der havde indrettet sig i 13-14 telte.

Men den slags lejre er ulovlige, og igår rykkede Københavns Kommune ud og fjernede det meste af lejren.

- Vi har fjernet alt det ophold, der gjorde, at man kunne sove og overnatte der, siger Simon Kaiser, direktør i Københavns Ejendomme til TV 2 Lorry.

Men dermed er arbejdet ikke gjort. Nogle af gårsdagens fund var så slemme, blandt andet de primitive toiletter, at oprydningen blev udsat til i dag.

- Det er forhold som er forholdvis uhumske. Det vil sige, at vi skal have specialdragter på for at få det fjernet, siger Simon Kaiser.

Iført maske og heldragter er kommunens medarbejdere nu ved at finkæmme området. Udstyr der er nødvendigt for at kunne arbejde på området.

- Du kan smage og lugte det indtil i morgen, advarer en af de tilsynsførende TV 2 Lorrys udsendte på stedet.

Nogle af de områder, der er blevet brugt som toiletter og til affald, er så tætbevokset, at kommunens medarbejdere er bevæbnet med motorsav og skærer sig igennem krattet for at komme til at rydde op.